Proces registrácie používateľov elektronického portálu Kategorizácia
Aktualizácia dokumentu: 7. 11. 2011

Podľa § 75 ods. 1 zákona o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov (ďalej len „zákon“) žiadosti a iné podania sa ministerstvu doručujú prostredníctvom elektronického portálu Ministerstva zdravotníctva Slovenskej republiky (ďalej len „ministerstvo“) na účely kategorizácie a úradného určenia cien (ďalej len „elektronický portál Kategorizácia“).
Podľa § 75 ods. 6 zákona doručovanie podaní prostredníctvom elektronického portálu Kategorizácia je podmienené predchádzajúcim uzatvorením písomnej zmluvy medzi účastníkom konania a ministerstvom (ďalej len „zmluva“).
V nadväznosti na vyššie uvedené skutočnosti ministerstvo informuje potenciálnych účastníkov konaní vo veciach kategorizácie liekov a úradného určenia cien liekov (ďalej len „účastník konania“) o postupe a podmienkach získania prístupu do elektronického portálu Kategorizácia.

Prístup do elektronického portálu Kategorizácia je podmienený:
1.	Uzatvorením zmluvy medzi ministerstvom a účastníkom konania.

2.	Získaním prístupového a podpisového certifikátu (ďalej len „certifikát“) umožňujúceho fyzickej osobe oprávnenej konať v mene účastníka konania prístup do elektronického portálu Kategorizácia. Tento certifikát poskytuje ministerstvo.

Proces uzatvárania zmlúv a získavania certifikátov (registrácia používateľov) prebieha nasledovne:
1.	Osoba oprávnená konať v mene účastníka konania, ktorá má záujem získať pre účastníka konania prístup do elektronického portálu Kategorizácia (ďalej len „Osoba“), vyplní údaje nevyhnutné pre registráciu na stránke http://kategorizacia.mzsr.sk prostredníctvom elektronického portálu Kategorizácia v časti „Registrovať nového používateľa“. *) 

Osoba vypĺňa požadované údaje podľa pokynov elektronického portálu Kategorizácia. Uvedenie nesprávnych údajov alebo uvedenie údajov nesprávnym spôsobom (v nesprávnom tvare) bude mať za následok nutnosť opakovania registrácie.
*) Registráciu je potrebné zahájiť na počítači, na ktorom bude neskôr celý proces ukončený. Súčasne je potrebné prihliadať na skutočnosť, že práve tento počítač bude následne určený na doručovanie podaní ministerstvu.
2.	Elektronický portál Kategorizácia odošle Osobe e-mail s ďalšími pokynmi. Súčasťou e-mailu bude ID-kód, ktorý si Osoba uchová (napr. vytlačí) a prinesie na účel dokončenia registrácie používateľa pri osobnej návšteve ministerstva.

3.	Ministerstvo bez zbytočného odkladu oznámi Osobe e-mailom termín, v ktorom sa môže dostaviť na ministerstvo.

4.	Ministerstvo pri návšteve Osoby overí jej totožnosť a správnosť vyplnených údajov. Ak sú požadované doklady (príloha č. 1) riadne doložené, ministerstvo poskytne certifikát pre elektronický portál Kategorizácia. Osoba podpíše potvrdenie o vydaní certifikátu a preberací protokol ministerstva, v ktorom sa uvedie zoznam dokladov odovzdaných ministerstvu. Ak ministerstvo odmietne Osobe vydať certifikát, v preberacom protokole sa uvedú príslušné dôvody. 

5.	Osoba po získaní certifikátu ukončí proces registrácie používateľa **), a to na základe emailu, ktorý jej bude automaticky odoslaný pri vydaní certifikátu. Súčasne si podľa pokynov elektronického portálu Kategorizácie vytvorí zálohu certifikátu, ktorá je chránená heslom. Heslo je nevyhnutné uchovať pre ďalšiu manipuláciu so zálohou certifikátu. 

**)  Proces registrácie používateľa musí byť ukončený na tom istom počítači, pod tým istým používateľským účtom a v tom istom prehliadači, prostredníctvom ktorých boli ministerstvu na začiatku registrácie odoslané identifikačné údaje Osoby.

6.	Ministerstvo na základe riadne doložených dokladov pripraví zmluvu alebo viacero zmlúv, ak je Osoba oprávnená konať za viacerých účastníkov konania.

7.	Ministerstvo bez zbytočného odkladu oznámi Osobe termín, v ktorom môže dostaviť k podpisu a prebratiu zmluvy.

Upozorňujeme, že zmluvy je možné podpísať najskôr ku dňu účinnosti zákona.

8.	Ministerstvo bez zbytočného odkladu zverejní zmluvu v Centrálnom registri zmlúv; zmluva nadobudne účinnosť deň po zverejnení. Doručovať ministerstvu podania prostredníctvom elektronického portálu Kategorizácia bude možné až po nadobudnutí účinnosti zmluvy. Túto funkcionalitu ministerstvo aktivuje bez zbytočného odkladu.

Osobitné upozornenia
A)	Počet certifikátov vydaných účastníkovi konania
•	Ministerstvo poskytne Osobe (fyzickej osobe) jeden certifikát umožňujúci prístup do elektronického portálu Kategorizácia.
•	Len jeden certifikát poskytne ministerstvo aj Osobe (fyzickej osobe), ktorá je oprávnená konať v mene viacerých účastníkov konania.

B)	Osoba oprávnená konať v mene účastníka konania (Osoba)
•	Touto osobou sa rozumie konkrétna fyzická osoba oprávnená samostatne konať v mene účastníka konania.

•	Certifikát bude poskytovaný konkrétnym fyzickým osobám, nie právnickým osobám.

•	Osobou oprávnenou konať v mene účastníka konania  môže byť:

a)	štatutárny orgán účastníka konania (napríklad: konateľ, prokurista, člen predstavenstva, spoločník verejnej obchodnej spoločnosti, komplementár komanditnej spoločnosti, vedúci organizačnej zložky).

b)	zástupca účastníka konania konajúci v rozsahu plnomocenstva.

c)	osoba konajúca za zástupcu účastníka konania v rozsahu plnomocenstva.

C)	Zastupovanie a plnomocenstvo
•	Účastník konania sa môže dať zastupovať zástupcom, ktorého si zvolí a ktorý koná v rozsahu plnomocenstva udeleného písomne (príloha č. 2) alebo ústne do zápisnice na ministerstve.

•	Ak nie je rozsah plnomocenstva presne vymedzený, považuje sa také plnomocenstvo za všeobecné.

•	Podľa § 72 ods. 2 zákona ak to vyplýva z obsahu plnomocenstva, môže za zástupcu konať aj iná fyzická osoba; na také konanie udelí zástupca inej fyzickej osobe plnomocenstvo.
a)	Zástupca účastníka konania môže inej fyzickej osobe udeliť plnomocenstvo (sekundárne plnomocenstvo) iba vtedy, ak to vyplýva z obsahu primárneho plnomocenstva.

b)	Ak zástupcom účastníka konania je právnická osoba (na základe primárneho plnomocenstva), za túto právnickú osobu môže konať výhradne jej štatutárny orgán, pokiaľ  táto právnická osoba neudelí sekundárne plnomocenstvo inej fyzickej osobe (táto možnosť musí vyplývať z obsahu primárneho plnomocenstva).

D)	Používanie štátneho jazyka v úradnom styku
•	Fyzická alebo právnická osoba je povinná v úradnom styku s ministerstvom používať štátny jazyk. Štátnym jazykom na území Slovenskej republiky je slovenský jazyk. 
a)	Ministerstvo uzatvorí zmluvu a poskytne certifikát len na základe riadneho doloženia dokladov v slovenskom jazyku.

b)	K dokladu v inom ako slovenskom jazyku je nevyhnutné priložiť preklad vyhotovený prekladateľom zapísaným v zozname znalcov, tlmočníkov a prekladateľov.

•	Ministerstvo prijme listinu v českom jazyku, ak ide o listinu vydanú alebo overenú príslušnými orgánmi Českej republiky.

Príloha č. 1

Doklady, ktoré je potrebné doložiť ministerstvu na účely uzatvorenia zmluvy a získania certifikátu 

1)	Doklad preukazujúci totožnosť fyzickej osoby (občiansky preukaz alebo cestovný doklad - pas). Predkladá sa doklad, ktorý bol zadaný pri úvodnej registrácii.
2)	Výpis z obchodného registra alebo živnostenského registra
•	Vyžaduje sa originál alebo osvedčená kópia.
•	Nie starší ako jeden mesiac.

•	Predkladá sa, ak účastníkom konania (Žiadateľom) je právnická osoba so sídlom v Slovenskej republike alebo fyzická osoba - podnikateľ s miestom podnikania v Slovenskej republike. 

•	Predkladá sa, ak účastník konania (Žiadateľ) splnomocnil na konanie právnickú osobu so sídlom v Slovenskej republike alebo fyzickú osobu - podnikateľa s miestom podnikania v Slovenskej republike.

3)	Plnomocenstvo udelené účastníkom konania (primárne)
•	Vyžaduje sa originál alebo osvedčená kópia.
•	Vyžaduje sa v štátnom jazyku alebo s doložením prekladu.
•	Vyžaduje sa všeobecné plnomocenstvo alebo plnomocenstvo, z ktorého vyplýva oprávnenie podávať ministerstvu žiadosti a/alebo iné podania vo veciach kategorizácie a/alebo úradného určenia cien liekov.

•	Predkladá sa, ak o uzatvorenie zmluvy žiada iná fyzická osoba ako štatutárny orgán účastníka konania (Žiadateľa), ktorý je oprávnený konať v mene účastníka konania (Žiadateľa) samostatne.

4)	Plnomocenstvo udelené zástupcom účastníka konania (sekundárne)
•	Vyžaduje sa originál alebo osvedčená kópia.
•	Vyžaduje sa v štátnom jazyku alebo s doložením prekladu.
•	Musí vyplývať z obsahu primárneho plnomocenstva.

•	Predkladá sa, ak o uzatvorenie zmluvy žiada iná fyzická osoba ako štatutárny orgán zástupcu, ktorý je oprávnený konať v mene zástupcu samostatne.

Príloha č. 2

Zjednodušené príklady plnomocenstiev

1)	Všeobecné 
„primárne“ (udelené účastníkom konania)

Splnomocniteľ (= účastník konania)
Obchodné meno/meno a priezvisko:	 
Sídlo/adresa trvalého pobytu:
IČO/dátum narodenia:
Zastúpený štatutárnym orgánom (uvádza sa v prípade právnickej osoby):
(ďalej len „splnomocniteľ“)

Splnomocnenec (= zástupca)
Obchodné meno/meno a priezvisko:
Sídlo/adresa trvalého pobytu:
IČO/dátum narodenia:
Zastúpený štatutárnym orgánom (uvádza sa v prípade právnickej osoby):
(ďalej len „splnomocnenec“)

...Splnomocniteľ týmto splnomocňuje splnomocnenca, aby zastupoval splnomocniteľa... (v plnom rozsahu)...

2)	Iné ako všeobecné
„primárne“ (udelené účastníkom konania)

Splnomocniteľ (= účastník konania)
Obchodné meno/meno a priezvisko:	 
Sídlo/adresa trvalého pobytu:
IČO/dátum narodenia:
Zastúpený štatutárnym orgánom (uvádza sa v prípade právnickej osoby):
(ďalej len „splnomocniteľ“)

Splnomocnenec (= zástupca)
Obchodné meno/meno a priezvisko:
Sídlo/adresa trvalého pobytu:
IČO/dátum narodenia:
Zastúpený štatutárnym orgánom (uvádza sa v prípade právnickej osoby):
(ďalej len „splnomocnenec“)

...Splnomocniteľ týmto splnomocňuje splnomocnenca, aby zastupoval splnomocniteľa na Ministerstve zdravotníctva Slovenskej republiky v konaniach vo veciach kategorizácie liekov ... (a úradného určenia cien liekov, ktoré nie sú zaradené v zozname kategorizovaných liekov...)...

3)	Z ktorého vyplýva možnosť, aby za zástupcu konala iná osoba 
„primárne“ (udelené účastníkom konania)

Splnomocniteľ (= účastník konania)
Obchodné meno/meno a priezvisko:	 
Sídlo/adresa trvalého pobytu:
IČO/dátum narodenia:
Zastúpený štatutárnym orgánom (uvádza sa v prípade právnickej osoby):
(ďalej len „splnomocniteľ“)

Splnomocnenec (= zástupca)
Obchodné meno/meno a priezvisko:
Sídlo/adresa trvalého pobytu:
IČO/dátum narodenia:
Zastúpený štatutárnym orgánom (uvádza sa v prípade právnickej osoby):
(ďalej len „splnomocnenec“)

...Splnomocniteľ týmto splnomocňuje splnomocnenca, aby zastupoval splnomocniteľa...
...Splnomocnenec je oprávnený previesť práva a povinnosti z tohto plnomocenstva  na tretiu osobu...